text: Онлайн групировката "Анонимните" обявиха "тотална мобилизация" в отговор на терора във френския град Ница. Организацията, която е посветена на борбата срещу терористите и която лансира кампании срещу политически партии и отделни политици като Доналд Тръмп, се закле да издири отговорните за атаките.
  В ново видеообръщение „Анонимните“ казват, че за да защитят ценностите и свободата, проследяват членовете на терористични групировки, отговорни за тези атаки. "Очаквайте тотална мобилизация от нашите активисти“, се посочва в изявлението.
  Групата реагира по подобен начин след атаките в Париж през ноември миналата година и твърди, че е хакнала огромен брой акаунти на проислямисти в социалната мрежа Twitter.
  В публикуваното видео, маскираният говорител казва, че "Анонимните" ще "неутрализират" всеки, който посяга на свободата.